РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/186-13

20. мај 2013. године

Б е о г р а д

**ЗАПИСНИК**

**27. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ У ПОНЕДЕЉАК, 20. MAJА 2013. ГОДИНЕ**

Седница је почела у 14,00 часова.

Седници је председавао Петар Петровић, председник Одбора.

Седници су присуствовали чланови Одбора: Владимир Цвијан, Вучета Тошковић, Маја Гојковић, Биљана Хасановић Кораћ, Срђан Миковић, Мирна Косановић, Ласло Варга, Катарина Ракић и Павле Марков.

Седници су присуствовали: Мирољуб Стојчић (заменик члана Неђа Јовановића), Дејан Рајчић (заменик члана Срђана Спасојевића) и Бранислав Митровић ( заменик члана Ивана Јоковића).

Седници нису присуствовали чланови Одбора: Ненад Константиновић, Светислава Булајић, Катарина Ракић, Ласло Варга, Милица Радовић, Слободан Хомен, нити њихови заменици.

Седници је, као представник предлагача закона, присуствовао народни посланик Мирко Чикириз.

Седници је, као повереник предлагача, присуствовао Градимир Ненадовић, заменик директора Секретаријата за законодавство.

На предлог председника Одбора, једногласно је усвојен следећи

Д н е в н и р е д :

1. Разматрање Предлога закона о објављивању закона и других прописа и аката, који је поднела Влада (број 011-1030/13 од 14. марта 2013. године), у појединостима;

2. Разматрање Предлога закона о измени и допуни Законика о кривичном поступку, који су поднели народни посланици Александар Југовић, Олгица Батић, Мирко Чикириз, Жика Гојковић и Александар Чотрић (број 713-409/13 од 4. фебруара 2013. године, са допуном од 12. фебруара 2013. године), у појединостима;

3. Разно.

Пре преласка на рад по утврђеном дневном реду усвојен је, без примедаба, записник 26. седнице Одбора.

**Прва зачка дневног реда: Разматрање Предлога закона о објављивању закона и других прописа и аката**

Одбор је обавио претрес Предлога закона у појединостима, размотрио амандмане и, на основу члана 156. став 3. Пословника Народне скупштине (Пречишћени текст), поднео је

И З В Е Ш Т А Ј

I

Одбор је, у складу са чланом 164. став 1. Пословника Народне скупштине (Пречишћени текст), размотрио амандмане поднете на Предлог закона о објављивању закона и других прописа и аката.

Одбор је одлучио да предложи Народној скупштини да **прихвати** следеће амандмане:

* **на члан 3.**  који су заједно поднели народни посланици Јован Палалић и Милица Радовић;
* **на члан 5.**  који су заједно поднели народни посланици Јован Палалић и Милица Радовић.

Одбор је одлучио да предложи Народној скупштини да **одбије** следеће амандмане:

- **којим се после члана 1. додају нови наслов изнад члана и члан 2**, који су заједно поднели народни посланици Донка Бановић, Милица Војић Марковић и Јован Палалић;

- **на члан 2**, који су заједно поднели народни посланици Јован Палалић и Милица Радовић;

- **на члан 2**, **са исправком**, који су заједно поднели народни посланици Донка Бановић и Милица Војић Марковић;

- **на наслов изнад члана 4. и члан 4,** **са исправком**, који су заједно поднели народни посланици Јован Палалић и Милица Радовић;

- **на наслов изнад члана 5. и члан 5,** који су заједно поднели народни посланици Донка Бановић и Милица Војић Марковић;

- **на члан 6,** који су заједно поднели народни посланици Донка Бановић и Милица Војић Марковић;

- **на члан 17,** који су заједно поднели народни посланици Донка Бановић и Милица Војић Марковић;

- **на члан 18,** који су заједно поднели народни посланици Донка Бановић и Милица Војић Марковић;

- **на члан 19,** који су заједно поднели народни посланици Донка Бановић и Милица Војић Марковић;

- којим се **после члана 23. додају нови наслов изнад члана и члан 24**, који су заједно поднели народни посланици Донка Бановић и Милица Војић Марковић;

- **на** **наслов изнад члана 25. и члан 25**, који су заједно поднели народни посланици Донка Бановић и Милица Војић Марковић;

- **на члан 25,** који су заједно поднели народни посланици Јован Палалић и Милица Радовић;

- **којим се после члана 25. додају нови наслов изнад члана и члан 26**, који су заједно поднели народни посланици Донка Бановић и Милица Војић Марковић;

- **на члан 26,** који су заједно поднели народни посланици Донка Бановић, Милица Војић Марковић и Јован Палалић;

- **на члан 29,** који су заједно поднели народни посланици Донка Бановић, Милица Војић Марковић и Јован Палалић.

II

Одбор је, у складу са чланом 157. став 6. Пословника Народне скупштине (Пречишћени текст), поднео следећи **амандман**:

У Предлогу закона о објављивању закона и других прописа и аката, у члану 29. додаје се став 3. који гласи:

„База која садржи судску праксу доступна је без накнаде свим судовима и јавним тужилаштвима, Републичком јавном правобранилаштву, Правосудној академији, Заштитнику грађана, Поверенику за информације од јавног значаја и заштиту података о личности и јавним правобранилаштвима општина, градова, града Београда и градских општина.”

О б р а з л о ж е њ е

Неопходно је да правосудни органи имају приступ, без накнаде, бази која садржи судску праксу, како би били боље упознати с начином на који се решавају поједина актуелна правна питања и на једноставан начин долазили да информација о раду других органа. Овде је, пре свега, реч о судовима, али и о јавним тужилаштвима. Поред тога, приступ без накнаде бази која садржи судску праксу, ради упознавања са радом судова, треба омогућити и Републичком јавном правобранилаштву, Правосудној академији, јавним правобранилаштвима општина, градова, града Београда и градских општина, Заштитнику грађана и Поверенику за информације од јавног значаја и заштиту података о личности.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда: Разматрање Предлога закона о измени и допуни Законика о кривичном поступку, који су поднели народни посланици Александар Југовић, Олгица Батић, Мирко Чикириз, Жика Гојковић и Александар Чотрић**

Одбор је обавио претрес Предлога закона у појединостима и, на основу члана 156. став 3. Пословника Народне скупштине (Пречишћени текст), поднео је следеће амандмане:

АМАНДМАН I

У називу Предлога закона о измени и допуни Законика о кривичном поступку речи: „и допуни” бришу се.

О б р а з л о ж е њ е

Амандманом се врши правнотехничка редакција назива Предлога закона, имајући у виду да Предлог закона не садржи допуну, већ само измену одредбе члана 327. став 2. Законика о кривичном поступку.

АМАНДМАН II

Члан 1. Предлога закона мења се и гласи:

„Члан 1.

У Законику о кривичном поступку („Службени гласник РС”, бр. 72/11, 101/11, 121/12 и 32/13), у члану 327. став 2. мења се и гласи:

„За осуђеног сарадника не може бити предложено лице које је осуђено као организатор организоване криминалне групе нити лице које је правноснажно осуђено на казну затвора од четрдесет година.”.”

О б р а з л о ж е њ е

Амандманом се врши правнотехничка редакција предложеног члана.

Представник предлагача закона прихватио је амандмане Одбора.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда: Разно**

У оквиру ове тачке дневног реда председник одбора скренуо је пажњу члановима Одбора да су им, уз материјале, подељене за ову седницу, подељени и: Иницијатива Агенције за борбу против корупције за измене и допуне Закона о Агенцији за борбу против корупције, Информација о тромесечном раду Министарства правде и државне управе и писмо које је Одбору упутило Удружење судијских и тужилачких помоћника.

Седница је завршена у 14,30 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић Петар Петровић